春盤
作者：方岳
朝代：宋

paragraphs: 萊服根鬆縷冰玉，蔞蒿苗肥點寒綠。
霜鞭行茁軟於酥，雪樹生釘肥勝肉。
與吾同味蔊絲辣，知我長貧韭葅熟。
更蒸㹠壓花層層，略糝鳬成金粟粟。
青紅餖飣映梅柳，紫翠招邀醉松竹。
擎將碧脆捲月明，嚼出宮商带詩馥。
賜幡羞上老人頭，家園不負將軍腹。
人生行樂未渠央，物意趨新自相續。
五十三翁日落山，三百六旬車轉轂。
不妨細雨看梅花，且喜春風到茅屋。